《次韵宋嗣宗梅花》
宋代·喻良能

野外江头一树垂，正当霜后腊前时。
清如弘景松临阁，韵似渊明菊映篱。
铁石广平曾作赋，风流水部亦哦诗。
却愁折向妆台下，莫遣佳人取次知。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。